**Sadarbības memorands**

Rīgā Dokumenta datums ir tā elektroniskās parakstīšanas datums

Ar šo sadarbības memorandu (turpmāk – Memorands) vides aizsardzības un reģionālās attīstības ministrs Artūrs Toms Plešs, no vienas puses[[1]](#footnote-2) un biedrības “Latvijas Lauku tūrisma asociācija “Lauku ceļotājs””, tās prezidentes Asnates Ziemeles personā, no otras puses (abas puses kopā – Puses un katra atsevišķi – Puse) vienojas par savstarpējo sadarbību Nacionālās vides kvalitātes zīmes “Zaļais sertifikāts” (turpmāk – Zaļais sertifikāts) ieviešanā.

**1. Memoranda mērķis** ir noteikt veidu, kādā Puses sadarbojas Zaļā sertifikāta ieviešanā, lai veicinātu sabiedrības vides apziņas veidošanos un videi draudzīga, dabas resursus saudzējoša un ilgtspējīga tūrisma attīstību.

**2. Pušu saistības:**

2.1. Vides aizsardzības un reģionālās attīstības ministrija apņemas:

2.1.1. deleģēt speciālistus Zaļā sertifikāta novērtējuma komisijas darbam;

2.1.2. savas kompetences ietvaros veicināt Zaļā sertifikāta popularizāciju;

2.1.3. sniegt informāciju par aktualitātēm vides politikā un likumdošanā, līdzdarboties Zaļā sertifikāta atbilstības kvalitātes kritēriju izstrādē un aktualizācijā;

2.1.4. veicināt finanšu līdzekļu piesaisti Zaļā sertifikāta uzturēšanai un attīstībai.

2.2. Biedrība “Latvijas Lauku tūrisma asociācija “Lauku ceļotājs”” apņemas:

2.2.1. nodrošināt Zaļā sertifikāta novērtējuma komisijas darbu;

2.2.2. organizēt apskates braucienus un konsultācijas ar Zaļā sertifikāta kandidātiem;

2.2.3. izvērtēt pretendentus un sagatavot apskates (inspekcijas) rezultātus par katru Zaļā sertifikāta pretendentu un iesniegt tos Komisijai;

2.2.4. organizēt apmācības un nodrošināt informācijas apmaiņu par jaunākajām tendencēm Zaļās sertifikācijas jomās, eko-sertifikācijas kritērijiem un prasībām tūrisma uzņēmējiem;

2.2.5. savas kompetences ietvaros veicināt Zaļā sertifikāta popularizāciju;

2.2.6. piedalīties Eiropas vides kvalitātes organizāciju darbībā.

**3. Memoranda stāšanās spēkā, papildināšana un darbības pārtraukšana:**

3.1. Memorands stājas spēkā ar pēdējā pievienotā droša elektroniskā paraksta un tā laika zīmoga datumu.

3.2. Memoranda grozījumi stājas spēkā, kad tie ir noformēti rakstveidā un ir Pušu parakstīti. Memoranda grozījumi ir neatņemama tā sastāvdaļu.

3.3. Visus strīdus vai domstarpības, kas varētu rasties Memoranda izpildes laikā, Puses risina savstarpēju pārrunu ceļā.

3.4. Memorandu var izbeigt, Pusēm par to savstarpēji rakstveidā vienojoties.

|  |  |
| --- | --- |
| Vides aizsardzības un reģionālās attīstības ministrijas ministrs Artūrs Toms Plešs (Paraksts\*)  | Biedrības “Latvijas Lauku tūrisma asociācija “Lauku ceļotājs”” prezidente Asnāte Ziemele(Paraksts\*) |

\* Piezīme: “Dokumenta rekvizītus “paraksts” un “datums” neaizpilda, ja elektroniskais dokuments sagatavots atbilstoši normatīvajiem aktiem par elektronisko dokumentu noformēšanu.”

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. Saskaņā ar Ministru kabineta 2011. gada 29. martā noteikumu Nr. 233 “Vides aizsardzības un reģionālās attīstības ministrijas nolikums” 9.1. apakšpunktu ministrs pārstāv ministriju bez īpaša pilnvarojuma. [↑](#footnote-ref-2)